গাছ বেচাকেনায়ও চাঁদা বাধ্যতামূলক  সেগুন কাঠের জন্য পার্বত্য চট্টগ্রামের খ্যাতি আছে দেশজুড়ে। এই সেগুন কাঠ বেচাকেনায় ভাগ বসানোর  জন্য ইউপিডিএফের কুখ্যাতি পাহাড়জুড়ে। প্রাপ্ত কাগজপত্রে দেখা গেছে, গাছকে ঘিরে চাঁদাবাজিকে ইউপিডিএফ আখ্যায়িত করে গাছের রয়্যালটি হিসাবে। সূত্রমতে পাহাড়ে প্রতি সিএফটি সেগুন কাঠ কেনার জন্য ইউপিডিএফকে কাঠ ব্যবসায়ীদের চাঁদা দিতে হয় ৫০ টাকা। গাছ বিক্রেতাকেও দিতে হয় নির্দিষ্ট অঙ্কের চাঁদা।  হাতে লেখা নথিতে মার্চ-এপ্রিল (সাল দেওয়া নেই, ধারণা করা হচ্ছে ২০১০ সাল) মাসে গাছের রয়্যালটি থেকে রাজস্থলী ইউপিডিএফের চাঁদাবাজির নমুনা : ২৭৬৬ নম্বর রসিদ বইয়ের ৬৯১৪৭-৬৯১৫০ নম্বর পর্যন্ত ৪টি রসিদের মাধ্যমে তোলা চাঁদার পরিমাণ ৭ হাজার  টাকা। ১৪২০ নম্বর রসিদ বইয়ের ৩৫৪৭৬-৩৫৪৯৫ নম্বর পর্যন্ত রসিদের মাধ্যমে তোলা চাঁদার পরিমাণ ২৫ হাজার ৫শ টাকা। ১৪১২ নম্বর বইয়ের ৩৫২৯৩-৩৫২৯৫ নম্বর রসিদ পর্যন্ত তিনটি রসিদের মাধ্যমে তোলা চাঁদার পরিমাণ ৩ হাজার ৮শ টাকা। উল্লেখ্য, রাজস্থলীতে কাঠ ব্যবসায়ে চাঁদাবাজিতে দুই বাঙালি ব্যবসায়ী ইউপিডিএফকে সহায়তা করেন বলে জানিয়েছে পুলিশের সূত্র।